Številka: 004-35/2023/21

Na podlagi 16. in 20. člena Zakona o državni upravi  (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23) je minister za finance sprejel naslednji

**SKLEP**

**O USTANOVITVI IN NALOGAH STRATEŠKEGA SVETA ZA DAVKE**

1. člen

Ustanovi se Strateški svet za davke (v nadaljnjem besedilu: Svet) kot strokovno-posvetovalni organ ministra za finance.

1. člen

Svet svetuje ministru pri oblikovanju in vodenju davčne politike.

Naloge Sveta so:

* identifikacija ključnih pomanjkljivosti obstoječega davčnega sistema in ključnih razvojnih izzivov, ki bi jih bilo smiselno podpreti z ustrezno oblikovanimi davčnimi ukrepi s ciljem povečanja produktivnosti in mednarodne konkurenčnosti slovenskega gospodarstva ob hkratnem zagotavljanju srednje in dolgoročne vzdržnosti javnih financ,
* izmenjava mnenj, usmeritev in priporočil za ukrepe na davčnem področju, pri čemer se v čim večji možni meri zasleduje cilj finančne nevtralnosti predlaganih ukrepov, kar vključuje tudi oceno učinkovitosti obstoječih ukrepov ter njihovo morebitno preoblikovanje ali ukinitev,
* izmenjava priporočil za ukrepe na področjih izven pristojnosti Ministrstva za finance, ki so povezani z davčnim področjem.
1. člen

Svet sestavljajo naslednje članice in člani (v nadaljnjem besedilu: člani Sveta):

* mag. Žiga Debeljak,
* mag. Franc Derganc,
* Bojan Ivanc,
* Lidija Jerkič,
* dr. Aleš Kobal,
* mag. Robert Ljoljo,
* Jasmina Malnar Molek,
* dr. Jernej Podlipnik,
* Domen Romih,
* Branimir Štrukelj in
* Andrej Toš.

Člani Sveta naloge opravljajo v svojem osebnem imenu.

1. člen

Članstvo v Svetu preneha z odstopom člana Sveta ali z razrešitvijo s strani ministra.

1. člen

Predsednica Sveta je mag. Katja Božič, državna sekretarka.

Predsednica Sveta vodi Svet, sklicuje seje Sveta in vodi, usmerja in po potrebi omejuje razpravo na seji Sveta ter skrbi za redno poročanje ministru za finance o napredku dela.

1. člen

Svet deluje na sejah, ki jih sklicuje predsednica Sveta.

Seje Sveta se sklicujejo v prostorih Ministrstva za finance ali na drugi lokaciji, če je tako dogovorjeno. V posameznih primerih in ob pogoju zagotovljenih tehničnih možnosti se član Sveta seje Sveta lahko udeleži tudi preko videopovezave.

Člani Sveta delujejo v skladu s predpisi s področja integritete in preprečevanja korupcije.

Na sejo Sveta so lahko ob članih Sveta vabljene tudi druge osebe, katerih sodelovanje je pomembno za delo Sveta.

Za obravnavo posameznih vprašanj lahko Svet oblikuje tudi ožje delovne skupine iz članov Sveta.

1. člen

Delovanje Sveta ni javno.

Gradiva, podatki in informacije, ki se obravnavajo na sejah Sveta, niso javni.

Javna komunikacija članov Sveta o delu Sveta poteka izključno po predhodni uskladitvi s predsednico Sveta.

1. člen

Finančne, administrativne in prostorske pogoje, potrebne za nemoteno delovanje Sveta, zagotovi Ministrstvo za finance.

1. člen

Člani Sveta so upravičeni do sejnine in povračila prevoznih stroškov.

Članom Sveta za udeležbo na seji Sveta pripada stalni del sejnine iz 4. člena Uredbe o sejninah in povračilih stroškov v javnih skladih, javnih agencijah, javnih zavodih in javnih gospodarskih zavodih (Uradni list RS, št. 16/09, 107/10, 66/12, 51/13 in 6/15).

Član Sveta ima za udeležbo na seji, ki je organizirana v fizični obliki, pravico do povračila stroškov prevoza v višini kilometrine, ki je enaka 0,21 eurov za vsak polni kilometer razdalje med krajem, v katerem se je opravila seja Sveta, in krajem, v katerem ima član Sveta stalno oziroma začasno prebivališče. Član Sveta je upravičen do kilometrine v obe smeri potovanja.

1. člen

Sklep začne veljati naslednji dan po podpisu ministra.

Datum: 5. 2. 2024

 Klemen Boštjančič

 minister

POSLATI:

* članom Strateškega sveta za davke